CELEX: 32014R0879
Language: lt
Date: 2014-08-12 00:00:00
Title: 2014 m. rugpjūčio 12 d. Komisijos įgyvendinimo reglamentas (ES) Nr. 879/2014, kuriuo nustatomas Tarybos reglamente (EB) Nr. 73/2009 numatytų tiesioginių išmokų koregavimo koeficientas, taikytinas 2014 kalendoriniais metais

13.8.2014   
            
            
               LT
            
            
               Europos Sąjungos oficialusis leidinys
            
            
               L 240/20
            
         KOMISIJOS ĮGYVENDINIMO REGLAMENTAS (ES) Nr. 879/2014
   2014 m. rugpjūčio 12 d.
   kuriuo nustatomas Tarybos reglamente (EB) Nr. 73/2009 numatytų tiesioginių išmokų koregavimo koeficientas, taikytinas 2014 kalendoriniais metais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 3 dalį,
   pasikonsultavusi su Žemės ūkio fondų komitetu,
   kadangi:
   
               (1)
            
            
               Reglamento (ES) Nr. 1306/2013 25 straipsnyje nustatyta, kad rezervas, iš kurio teikiama papildoma parama žemės ūkio sektoriui kilus didelėms krizėms, kurios daro poveikį žemės ūkio produktų gamybai ar paskirstymui, sudaromas kiekvienų metų pradžioje, naudojantis to reglamento 26 straipsnyje nurodytu finansinės drausmės mechanizmu sumažinus tiesiogines išmokas;
            
         
               (2)
            
            
               Reglamento (ES) Nr. 1306/2013 26 straipsnio 1 dalyje nustatyta, kad siekiant užtikrinti, jog būtų laikomasi Tarybos reglamente (ES, Euratomas) Nr. 1311/2013 (2) nustatytų su rinka susijusių išlaidų finansavimo ir tiesioginių išmokų metinių viršutinių ribų, tuo atveju, kai pagal tą tarpinę viršutinę ribą finansuojamų priemonių finansavimo atitinkamais finansiniais metais prognozės rodo, kad taikytinos metinės viršutinės ribos bus viršytos, nustatomas tiesioginių išmokų koregavimo koeficientas;
            
         
               (3)
            
            
               į Komisijos 2015 m. biudžeto projektą įtraukiama 433 mln. EUR žemės ūkio sektoriaus krizių rezervo suma dabartinėmis kainomis. Siekiant padengti šią sumą, Tarybos reglamento (EB) Nr. 73/2009 (3) I priede išvardytoms tiesioginėms išmokoms 2014 kalendoriniais metais turi būti taikomas finansinės drausmės mechanizmas;
            
         
               (4)
            
            
               Iš 2015 m. Komisijos biudžeto projekte nustatytų tiesioginių išmokų ir su rinka susijusių išlaidų prognozių matyti, kad nėra poreikio toliau taikyti finansinės drausmės mechanizmą;
            
         
               (5)
            
            
               laikydamasi Reglamento (ES) Nr. 1306/2013 26 straipsnio 2 dalies nuostatų, 2014 m. kovo 21 d. Komisija priėmė pasiūlymą dėl Europos Parlamento ir Tarybos reglamento dėl koregavimo koeficiento nustatymo Reglamentu (EB) Nr. 73/2009 numatytoms tiesioginėms išmokoms už 2014 kalendorinius metus (4);
            
         
               (6)
            
            
               Europos Parlamentas ir Taryba to koregavimo koeficiento iki 2014 m. birželio 30 d. nenustatė. Todėl remiantis Reglamento (ES) Nr. 1306/2013 26 straipsnio 3 dalimi Komisija koregavimo koeficientą turi nustatyti įgyvendinimo aktu ir apie tai informuoti Europos Parlamentą ir Tarybą;
            
         
               (7)
            
            
               pagal Reglamento (ES) Nr. 1306/2013 26 straipsnio 4 dalį Komisija, remdamasi turima nauja informacija, iki 2014 m. gruodžio 1 d. koregavimo koeficientą gali pakeisti. Jei būtų naujos informacijos, Komisija remdamasi ja priims įgyvendinimo reglamentą, kuriuo iki 2014 m gruodžio 1 d. pakeis koregavimo koeficientą atsižvelgdama 2015 m. biudžeto projekto taisomąjį raštą;
            
         
               (8)
            
            
               paprastai ūkininkui, pateikusiam tiesioginės išmokos paramos paraišką už vienus kalendorinius metus (N), ji išmokama per nustatytą mokėjimų laikotarpį (N + 1) finansiniais metais. Tačiau valstybės narės turi galimybę, laikydamosi tam tikrų apribojimų, paramą ūkininkams išmokėti vėliau, pasibaigus mokėjimų laikotarpiui, be jokių terminų. Tokie pavėluoti mokėjimai gali būti atlikti kitais finansiniais metais. Kai finansinės drausmės mechanizmas taikomas konkretiems kalendoriniams metams, koregavimo koeficientas neturėtų būti taikomas išmokoms, dėl kurių paramos paraiškos buvo pateiktos kitais kalendoriniais metais nei tie, kuriais taikomas finansinės drausmės mechanizmas. Todėl, siekiant užtikrinti vienodas sąlygas ūkininkams, tikslinga numatyti, kad koregavimo koeficientas turėtų būti taikomas tik išmokoms, dėl kurių paramos paraiškos buvo pateiktos tais kalendoriniais metais, kuriais taikomas finansinės drausmės mechanizmas, nepriklausomai nuo to, kada parama išmokama ūkininkams;
            
         
               (9)
            
            
               Europos Parlamento ir Tarybos reglamento (ES) Nr. 1307/2013 (5) 8 straipsnio 1 dalyje nustatyta, kad pagal Reglamento (ES) Nr. 1306/2013 26 straipsnį nustatytas tiesioginių išmokų koregavimo koeficientas taikomas tik 2 000 EUR viršijančioms tiesioginėms išmokoms, kurios turi būti skiriamos ūkininkams atitinkamais kalendoriniais metais. Be to, Reglamento (ES) Nr. 1307/2013 8 straipsnio 2 dalyje nustatyta, kad dėl laipsniško tiesioginių išmokų įvedimo koregavimo koeficientas Bulgarijai ir Rumunijai taikomas tik nuo 2016 m. sausio 1 d., o Kroatijai – nuo 2022 m. sausio 1 d. Todėl koregavimo koeficientas, kuris bus nustatytas šiuo reglamentu, neturėtų būti taikomas tų valstybių narių ūkininkams skiriamoms išmokoms,
            
         PRIĖMĖ ŠĮ REGLAMENTĄ:
   1 straipsnis
   1.   Taikant Reglamento (ES) Nr. 1306/2013 25 ir 26 straipsniuose numatytą koregavimą ir laikantis Reglamento (ES) Nr. 1307/2013 8 straipsnio 1 dalies, Reglamento (EB) Nr. 73/2009 2 straipsnio d punkte apibrėžtų išmokų, skiriamų ūkininkams pagal paramos paraiškas, pateiktas už 2014 kalendorinius metus, sumos, viršijančios 2 000 EUR, mažinamos 1,301951 %.
   2.   1 dalyje numatytas sumažinimas netaikomas Bulgarijai, Kroatijai ir Rumunijai.
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. rugpjūčio 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 347, 2013 12 20, p. 549.
   
      (2)  2013 m gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma daugiametė finansinė sistema 2014–2020 m. laikotarpiu (OL L 347, 2013 12 20, p. 884.).
   
      (3)  2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams, iš dalies keičiantis Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantis Reglamentą (EB) Nr. 1782/2003 (OL L 30, 2009 1 31, p. 16).
   
      (4)  COM(2014) 175.
   
      (5)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).